In kivi ja yikuu Jesús ma káxtnuꞌu ya nuu ñayii ma tnuꞌu ya ma,
te suni ka nukoo tna tee ka kuu fariseo ma,
jiꞌin tee ka skuaꞌa tnuꞌu ni kaxtnuꞌu Moisés ma,
ja ve koo de ndaka yuꞌu ñuu Galilea ma,
jiꞌin Judea ma,
jiꞌin Jerusalén ma.
Te tnuꞌu ndee tnuꞌu ndatnu Suꞌsi ma iyo jiꞌin Jesús ma,
te ndásavaꞌa ya ñayii ka kuꞌu ma.
Sani te ni ka kenda koo tee ka ndiso in tee ñatuu kúu kanda de.
Ka kuni de ja jin chinee de tee ma ini veꞌe ma,
te jin kakin tuu de tee ma nuu Jesús ma,
kovaa ñatuu ka jini de nde ichi jin kivi koo de,
vaa iyo kuaꞌa xeen ñayii ma.
Te chukan kúu ja ni ka ka koo de onde xini veꞌe ma,
te ni ka ndakana de jaku teja ma,
sukan‑vaꞌa ndanune.
Te ni ka nuneꞌe de nuu yoxtnee tee kuꞌu ma meꞌñu ndaka ñayii ma nuu iyo Jesús ma.
Te nuu ni jini Jesús ma ja ka kukanu ini xeen de ya ma,
te jiñaꞌa ya nuu tee kuꞌu ma:
―‍Ndijin,
ndaka kuechi ni ma jâ ni ka naa ―‍kúu ya jiñaꞌa ya.
Sani te tee ka skuaꞌa tnuꞌu ni kaxtnuꞌu Moisés ma,
jiꞌin tee ka kuu fariseo ma,
ka jani ini de:
“¿Na in kúu tee yaꞌa ja káꞌan de tnuꞌu yaꞌa ja masu játna ini Suꞌsi ma?
Vaa maa in‑ni Suꞌsi ma kuu xnaa kuechi o ma”,
ka kuu de ka kaꞌan de.
Kovaa Jesús ma chi ni jinitnuni ya ndaka ja ka jani ini de ma,
te ni jikan‑tnuꞌu ya:
―‍¿Navaꞌa ka jani ini ni sukan?
¿Nde a kúu ja yii‑ka ja kuñaꞌa o tee kuꞌu a?
¿Yii‑ka ja kuñaꞌa o ja:
“Kuechi ni ma jâ ni ka naa”,
o xi yii‑ka ja kuñaꞌa o:
“Ndakoo ni,
te ndakaka ni”?
Te káxtnuꞌu sa ja saña ja kúu sa iya vee ñayivi ñuu ñayivi a,
iyo sa ja tatnuni sa ñuu ñayivi a,
sukan‑vaꞌa jin naa kuechi ñayii ma ―‍kúu ya jiñaꞌa ya.
Sani te jiñaꞌa ya tee kuꞌu ma:
―‍Nuu ndijin káꞌan sa,
ndakoo ni,
te ndakeꞌen ni nuu ni katuu ni a,
te kuán noꞌo ni veꞌe ni ma ―‍kúu ya jiñaꞌa ya.
Te ora yukan ni ndakoo tee ñatuu kúu kanda ma nuu ka iyo ndaka ñayii ma,
te ni ndakeꞌen de nuu ni katuu de ma,
te ndáchiñuꞌu de Suꞌsi ma,
kuan noꞌo de veꞌe de ma.
Ndaka ñayii ma,
ni ka saꞌvi‑nka ini i ja sukan ni kuu ma,
te ka ndachiñuꞌu i Suꞌsi ma,
kovaa ni ka yuꞌu xeen i,
te ka kaꞌan i:
―‍Vitna,
te ni ka jini o tnaꞌa ja masu nama uun kúu ma ―‍ka kuu i ka kaꞌan i.